b'\n_START_ARTICLE_\nSandra (laulaja)\n_START_SECTION_\nHistoria\n_START_PARAGRAPH_\nSandra Ann Lauer syntyi 18. toukokuuta 1962 Saarbr\xc3\xbcckenin kaupungissa, Saksassa, l\xc3\xa4hell\xc3\xa4 Ranskan rajaa. Sandran is\xc3\xa4, Robert Lauer, on ranskalainen ja \xc3\xa4iti Karin Lauer saksalainen. Sandran vanhempi veli, neliraajahalvauksesta k\xc3\xa4rsinyt Gaston, kuoli vuonna 1995. _NEWLINE_Sandran is\xc3\xa4 omisti viinikaupan Saarbr\xc3\xbcckeniss\xc3\xa4, ja h\xc3\xa4nen \xc3\xa4itins\xc3\xa4 ty\xc3\xb6skenteli kenk\xc3\xa4kaupassa. Sandra kiinnostui musiikista ja tanssista jo varhain. H\xc3\xa4n aloitti klassisen baletin tanssimisen viisivuotiaana ja jatkoi opintoja viisitoistavuotiaaksi asti. Kymmenvuotiaana h\xc3\xa4n sai kitaran ja aloitti opiskelun samalla kadulla asuvan koulunopettajansa johdolla._NEWLINE_Vuonna 1975, 13-vuotiaana, Sandra oli Young Star Festival -laulukilpailun yleis\xc3\xb6n joukossa Saarbr\xc3\xbcckeniss\xc3\xa4. Kilpailu j\xc3\xa4rjestettiin uusien kykyjen l\xc3\xb6yt\xc3\xa4miseksi. Kun kaikki laulajat olivat esiintyneet ja tuomaristo kokoontui keskustellakseen tuloksista, Sandra kertoi \xc3\xa4idilleen menev\xc3\xa4ns\xc3\xa4 vessaan, k\xc3\xa4veli lavalle ja suostutteli DJ:n soittamaan Olivia Newton-Johnin laulun saksankielisen version. Sandra otti k\xc3\xa4teens\xc3\xa4 mikrofonin ja lauloi. T\xc3\xa4m\xc3\xa4 johti siihen, ett\xc3\xa4 Sandra solmi levytyssopimuksen ja julkaisi vuonna 1976 singlen Andy Mein Freund, joka kertoi lemmikkikoirasta. Single ei kuitenkaan menestynyt listoilla, ja Sandra katosi musiikkialalta muutamaksi vuodeksi.\n_START_SECTION_\nArabesque\n_START_PARAGRAPH_\nArabesque oli discoyhtye, jonka muita j\xc3\xa4seni\xc3\xa4 Sandran lis\xc3\xa4ksi olivat Michaela Rose ja Jasmin Vetter. Sandra liittyi yhtyeeseen 1978 ensimm\xc3\xa4isen levyn julkaisun j\xc3\xa4lkeen, ja toisesta levyst\xc3\xa4 l\xc3\xa4htien Sandra toimi yhtyeen p\xc3\xa4\xc3\xa4laulajana. Levyt \xc3\xa4\xc3\xa4nitettiin Europasound-studioilla Offenbachissa, Frankfurtin l\xc3\xa4hell\xc3\xa4. Studion omistaja oli kuuluisa tuottaja Frank Farian, joka toimi Boney M:n ja my\xc3\xb6hemmin Milli Vanillin tuottajana. Yksi studiomuusikoista oli romanialaissyntyinen kosketinsoittaja Michael Cretu. Sandra ja Michael olivat molemmat syntyneet 18. toukokuuta, ja heist\xc3\xa4 tuli hyvi\xc3\xa4 yst\xc3\xa4vi\xc3\xa4. _NEWLINE_Arabesque aloitti uuden luvun Sandran el\xc3\xa4m\xc3\xa4ss\xc3\xa4. Ensimm\xc3\xa4ist\xc3\xa4 kertaa h\xc3\xa4n asui erill\xc3\xa4\xc3\xa4n perheest\xc3\xa4\xc3\xa4n, esiintyen ulkomailla, antaen haastatteluja, laulaen konserteissa ja tehden promootiota. Arabesquesta tuli suosittu, ja 16-vuotiaasta Sandrasta tuli t\xc3\xa4hti._NEWLINE_Arabesque oli erityisen suosittu Japanissa, ja yhtyeen erikoisia, uskaliaita asuja ja koreografioita s\xc3\xa4esti Abba- ja Boney M. -tyylinen diskomusiikki. Arabesque oli suosittu useissa maissa, ja viimein vuonna 1981 yhtyeen hitti Marigot Bay oli my\xc3\xb6s Sandran kotimaan Saksan TOP10-listalla. Yhdeks\xc3\xa4n studioalbumin j\xc3\xa4lkeen diskomusiikin suosio kuitenkin laantui, ja musiikilliset erimielisyydet johtivat yhtyeen hajoamiseen.\n_START_SECTION_\nMichael Cretun vaikutus\n_START_PARAGRAPH_\nSandra ja Michael, jotka nyt seurustelivat, muuttivat M\xc3\xbcncheniin, jonne Michael perusti oman Data-Alpha-\xc3\xa4\xc3\xa4nitysstudionsa, joka nimettiin h\xc3\xa4nen Legion\xc3\xa4re-sooloalbumillaan olevan kappaleen mukaan. Michaelin tuottamana Sandra julkaisi ensimm\xc3\xa4isen singlens\xc3\xa4 Japan ist weit vuonna 1984. Se oli saksankielinen cover-versio Alphaville-yhtyeen laulusta Big in Japan \xe2\x80\x93 suuri Japanissa, kuten Sandra oli ollut Arabesque-aikoina. Laulu menestyi jopa huonommin kuin Andy mein Freund.\n_START_SECTION_\nThe Long Play (1985)\n_START_PARAGRAPH_\nSandran ensimm\xc3\xa4inen sooloalbumi, The Long Play (1985) saavutti TOP20-sijan Saksan albumilistalla ja silt\xc3\xa4 julkaistu single Maria Magdalena oli listojen k\xc3\xa4rjess\xc3\xa4 26 maassa. Laulu oli tarkoitettu manner-Euroopan markkinoille, joten siit\xc3\xa4 ei koskaan tuotettu kunnollista musiikkivideota, sill\xc3\xa4 Euroopan markkinoilla live-promootio oli markkinointikeinona tehokkaampi 1990-luvun alkuun asti._NEWLINE_Vaikka Maria Magdalena oli jo saavuttanut ykk\xc3\xb6ssijoja muutamassa Euroopan maassa, Saksan valloitus vei aikansa. Kappale oli Saksan TOP20-listalla 16 viikon ajan. Sandra promotoi kappaletta my\xc3\xb6s Suomessa, jossa poplehdet silloin arvostelivat h\xc3\xa4nt\xc3\xa4 t\xc3\xb6ykeydest\xc3\xa4 toimittajia kohtaan. _NEWLINE_Albumin seuraava single oli In the heat of the night, johon kuvattiin Sandran ensimm\xc3\xa4inen musiikkivideo. Vaikka laulu sijoittui ensimm\xc3\xa4iseksi Israelissa ja Sveitsiss\xc3\xa4, Saksan listoilla sen paras sijoitus oli toinen, Elton Johnin Nikitan j\xc3\xa4lkeen. Sandra voitti laulullaan hopeaa Tokion musiikkifestivaaleilla vuonna 1986. Albumin kolmas single oli Little Girl. Siihen kuvattiin Venetsiassa Sandran itsens\xc3\xa4 k\xc3\xa4sikirjoittama musiikkivideo. Elokuvakameroilla kuvattu video oli Saksan kallein siihen asti tuotettu musiikkivideo._NEWLINE_The Long Playn julkaisun j\xc3\xa4lkeen Sandra muutti Lontooseen puoleksi vuodeksi ottaen laulutunteja Helena Shelenilt\xc3\xa4, joka oli ty\xc3\xb6skennellyt muun muassa George Michaelin ja Paul Youngin kanssa. Sandra kirjoittautui my\xc3\xb6s Berlitz-kielikouluun, jossa h\xc3\xa4n paransi englannin kielen taitoaan, sek\xc3\xa4 otti rumputunteja. Viikonloppuisin h\xc3\xa4n matkusti M\xc3\xbcncheniin \xc3\xa4\xc3\xa4nitt\xc3\xa4m\xc3\xa4\xc3\xa4n seuraavaa levy\xc3\xa4\xc3\xa4n.\n_START_SECTION_\nMirrors (1986)\n_START_PARAGRAPH_\nSandran toinen studioalbumi Mirrors (lokakuu 1986) heijasteli jatkuvaa Michael Cretun musiikillista kehityst\xc3\xa4. Hubert Kemmler, joka oli suosittu laulaja Saksassa, s\xc3\xa4velsi suurimman osan levyn kappaleista ja lauloi taustoja. Don\'t Cry, albumin ensimm\xc3\xa4inen kappale, kertoi T\xc5\xa1ernobylin ydinvoimalaonnettomuudesta._NEWLINE_Albumin ensimm\xc3\xa4inen single Innocent Love sijoittui Saksan listoilla 11:nneksi. Muut albumilta julkaistut singlet olivat Hi! Hi! Hi!, Loreen ja Midnight man.\n_START_SECTION_\nTen On One (The Singles) (1987)\n_START_PARAGRAPH_\nVuonna 1987, kaksi vuotta ensialbuminsa julkaisun j\xc3\xa4lkeen, Sandra julkaisi kokoelman nimelt\xc3\xa4 Ten On One, jolla oli seitsem\xc3\xa4n singlekappaleen lis\xc3\xa4ksi Loreen-singlen b-raita Don\'t Cry sek\xc3\xa4 kaksi uutta kappaletta, Robert Knight -cover Everlasting love sek\xc3\xa4 Stop for a minute. Albumijulkaisua seurasi video, jolla Sandra raotti my\xc3\xb6s p\xc3\xa4ivitt\xc3\xa4ist\xc3\xa4 yksityisel\xc3\xa4m\xc3\xa4\xc3\xa4ns\xc3\xa4. Everlasting Love, Sandran lempikappale nuoruudesta, sijoittui viidenneksi Euroopan listalla. Musiikkivideolla Sandra ja it\xc3\xa4valtalainen miesmalli esiintyiv\xc3\xa4t useina eri roolihahmoina: Aatami ja Eeva, Bonnie ja Clyde, Kleopatra ja Marcus Antonius, jne._NEWLINE_Brittil\xc3\xa4iset hittituottajat Stock Aitken Waterman yrittiv\xc3\xa4t saada osansa kappaleen tuotosta ja pyysiv\xc3\xa4t Sandralta lupaa tehd\xc3\xa4 kappaleesta version Ison-Britannian markkinoille. Kappale ei sijoittunut Isossa-Britanniassa, mutta menestyi hyvin Ruotsissa ja Etel\xc3\xa4-Afrikassa. Remix julkaistiin sek\xc3\xa4 Isoa-Britanniaa ett\xc3\xa4 USA:ta varten kootulla kokoelmalla Everlasting love, joka sis\xc3\xa4lsi 10 Sandran kappaletta levyilt\xc3\xa4 The Long Play, Mirrors ja Ten on One, sek\xc3\xa4 tulevan Into a Secret Land-albumin nelj\xc3\xa4 singlekappaletta. _NEWLINE_Ten On One-albumin toinen single Stop for a Minute oli kirjoitettu erityisesti saksalaista triller-sarja Tatortia varten; Sandra esitti sen yhdess\xc3\xa4 sarjan jaksossa. Musiikkivideo sis\xc3\xa4lsi ristiriitaisen raiskauskohtauksen._NEWLINE_Vuonna 1987 Sandra tunnettiin jo Euroopan pop-kuningattarena, ja h\xc3\xa4n haastoi jopa Madonnan suosiossa ja TOP10-hittien m\xc3\xa4\xc3\xa4r\xc3\xa4ss\xc3\xa4._NEWLINE_Tammikuun 7. p\xc3\xa4iv\xc3\xa4 1988 Sandra ja Michael Cretu meniv\xc3\xa4t naimisiin ja muuttivat M\xc3\xbcnchenist\xc3\xa4 Ibizan saarelle Espanjaan.\n_START_SECTION_\nInto A Secret Land (1988)\n_START_PARAGRAPH_\nVuonna 1988 Sandra julkaisi kolmannen studioalbuminsa Into A Secret Land. T\xc3\xa4ll\xc3\xa4 levyll\xc3\xa4 Sandra muutti tyyli\xc3\xa4\xc3\xa4n elektropopista mystisemp\xc3\xa4\xc3\xa4n ja sensuellimpaan suuntaan. Muutos oli suuri menestys ja albumilta julkaistiin nelj\xc3\xa4 hittisingle\xc3\xa4._NEWLINE_Ensimm\xc3\xa4inen niist\xc3\xa4 oli Heaven Can Wait, johon kuvattiin video Ibizalla. Toinen single Secret Land sijoittui listaykk\xc3\xb6seksi Israelissa ja oli Saksan listalla sijalla seitsem\xc3\xa4n. Vuonna 1989 We\'ll be together ja Around my heart julkaistiin uusina singleversioina._NEWLINE_1980-luvun lopulla Sandra oli yksi myyvimmist\xc3\xa4 Euroopan naisartisteista. H\xc3\xa4nen saavutuksiinsa kuuluivat my\xc3\xb6s loppuunmyydyt stadionkonsertit Moskovassa.\n_START_SECTION_\nPaintings In Yellow (1990)\n_START_PARAGRAPH_\nSandran nelj\xc3\xa4s studioalbumi Paintings In Yellow (1990) sis\xc3\xa4lsi seuraavan TOP10-hitin, joka oli yll\xc3\xa4tt\xc3\xa4v\xc3\xa4 cover-versio Wishful Thinking-yhtyeen Hiroshima-laulusta. Kappaleessa oli jo selke\xc3\xa4sti kuultavissa Sandran aviomies Michael Cretun tuleva Enigma-sointi, joka kuului etenkin albumin viimeisell\xc3\xa4 raidalla The Journey. Frank Peterson, joka oli jo kauan ty\xc3\xb6skennellyt Sandran yhtyeess\xc3\xa4, kirjoitti ja tuotti muutamia albumiraitoja yhdess\xc3\xa4 Michaelin kanssa. Frank (F. Gregorian) ty\xc3\xb6skenteli my\xc3\xb6s Enigman ensimm\xc3\xa4isell\xc3\xa4 sooloalbumilla._NEWLINE_Vuonna 1991 Enigma-projektin ensisingle Sadeness muodostui valtavaksi menestukseksi ymp\xc3\xa4ri maailmaa. Ensin kukaan ei tiennyt, kuka k\xc3\xa4tkeytyi Enigma-nimen taakse, mutta Sandra-fanit tunnistivat nopeasti h\xc3\xa4nen \xc3\xa4\xc3\xa4nens\xc3\xa4. _NEWLINE_Sandra esitti toisen Paintings In Yellow -albumin singlens\xc3\xa4 A Big Insanity World Music Awards-gaalassa Monte Carlossa vuonna 1990. Samalla h\xc3\xa4n otti vastaan parhaiten myyv\xc3\xa4n saksalaisen artistin palkinnon._NEWLINE_Enigman suuren suosion vuoksi kesti kaksi vuotta ennen kuin Sandra julkaisisi seuraavan albuminsa.\n_START_SECTION_\nClose To Seven (1992)\n_START_PARAGRAPH_\nClose To Seven (1992) jatkoi Paintings In Yellow -levyn mietiskelev\xc3\xa4\xc3\xa4, v\xc3\xa4hemm\xc3\xa4n tanssimusiikkisuuntaista linjaa. Sandra halusi p\xc3\xa4\xc3\xa4st\xc3\xa4 eroon teini-idolin imagostaan ja esiinty\xc3\xa4 aikuisemmalle yleis\xc3\xb6lle. Close To Seven oli ensimm\xc3\xa4inen Sandran levy, jonka oli tuottanut kokonaan Michael Cretu. Albumin mieslaulajana oli saksalainen poplaulaja Andy "Angel" Hart (Andy Jonas). Vaikka albumin ensimm\xc3\xa4inen single Don\'t Be Aggressive oli Euroopan TOP20-listalla, seuraavat singlet I Need Love ja ainoastaan radioilla julkaistu Steady Me eiv\xc3\xa4t ylt\xc3\xa4neet samaan. I Need Love oli Sandran ensimm\xc3\xa4inen single Japan Ist Weit -kappaleen j\xc3\xa1lkeen, joka ei sijoittunut Saksassa. Sandra ja Michael ottivat kuitenkin vastaan Golden Europe Award -palkinnon vuonna 1992 menestyneimp\xc3\xa4n\xc3\xa4 avioparina.\n_START_SECTION_\n18 Greatest Hits (1992)\n_START_PARAGRAPH_\nKokoelma 18 Greatest Hits sis\xc3\xa4lsi 17 Sandran menestyneint\xc3\xa4 singlekappaletta (julkaistuista singleist\xc3\xa4 puuttuivat ainoastaan Japan Ist Weit sek\xc3\xa4 I Need Love) sek\xc3\xa4 uuden version Paintings In Yellow -levyn kappaleesta Johnny Wanna Live, joka oli kannanotto el\xc3\xa4inr\xc3\xa4\xc3\xa4kk\xc3\xa4yst\xc3\xa4 vastaan. Kappaleen musiikkivideo sis\xc3\xa4lsi tyrmistytt\xc3\xa4vi\xc3\xa4 kuvia kaltoin kohdelluista el\xc3\xa4imist\xc3\xa4. _NEWLINE_1993 Sandra julkaisi uuden teknoversion hitist\xc3\xa4\xc3\xa4n Maria Magdalena. Siihen kuvattiin futuristinen musiikkivideo, jossa Sandra esiintyi metallipukuisena diskodiivana. Kappale sijoittui listalle ainoastaan Suomessa, jossa Sandra my\xc3\xb6s promotoi single\xc3\xa4.\n_START_SECTION_\nFading Shades (1995)\n_START_PARAGRAPH_\n1995, odottaessaan kaksosia, Sandra \xc3\xa4\xc3\xa4nitti ja julkaisi levyn Faging Shades. Albumin oli tuottanut ja s\xc3\xa4velt\xc3\xa4nyt l\xc3\xa4hes kokonaan Jens Gad Michael Cretun kanssa. Levyn aloitti vahva ensisingle, cover-versio The Moody Bluesin kappaleesta Nights in white Satin, joka nousi listaykk\xc3\xb6seksi Israelissa ja oli Suomessa listalla sijalla 19. Kappaleen musiikkivideo (jonka ohjasi kappaleella taustoja laulava Andy "Angel" Hard) sis\xc3\xa4lsi raskauden vuoksi ainoastaan kuvia Sandran kasvoista. Sandra joutui my\xc3\xb6s istumaan albumin levytyssessioiden aikaan. Toiseen singlejulkaisuun Won\'t Run Away ei kuvattu musiikkivideota. Se ei my\xc3\xb6sk\xc3\xa4\xc3\xa4n sijoittunut listalla._NEWLINE_Sandra j\xc3\xa4tt\xc3\xa4ytyi tauolle kasvattaakseen kaksosiaan, Nikitaa ja Sebastiania, jotka syntyiv\xc3\xa4t keisarinleikkauksella M\xc3\xbcncheniss\xc3\xa4 6. hein\xc3\xa4kuuta 1995. Levy ei promootion puutteen vuoksi menestynyt yht\xc3\xa4 hyvin kuin Sandran edelliset albumit. Monet fanit lukevat sen my\xc3\xb6s Sandran heikoimpiin soololevyihin.\n_START_SECTION_\nMy Favourites (1999)\n_START_PARAGRAPH_\nSandra julkaisi tuplalevyn vuonna 1999. My Favourites sis\xc3\xa4lsi remix-versioita Sandran hiteist\xc3\xa4. Remiksaajaana toimivat Peter Ries ja Wolfgang Filz, jotka olivat Sandran 1980- ja 1990-luvun taustayhtyeen j\xc3\xa4seni\xc3\xa4. Toinen levy sis\xc3\xa4lsi Sandran lempilauluja omasta tuotannostaan. Levy sijoittui Saksan TOP20:iin. Secret Land \'99 julkaistiin singlen\xc3\xa4, ja fanit ihastuivat Sandran uuteen, lyhythiuksiseen ulkon\xc3\xa4k\xc3\xb6\xc3\xb6n. No Taboo, joka olisi ollut seuraava singlejulkaisu, kuitenkin peruutettiin, ja se julkaistiin albumiversiona vain Israelissa._NEWLINE_Vuonna 2000 Sandra lauloi taustoja Andru Donaldsin singlell\xc3\xa4 Precious Little Diamond.\n_START_SECTION_\nThe Wheel Of Time (2002)\n_START_PARAGRAPH_\nSandran kauan odotettu seuraava studioalbumi Wheel Of Time ilmestyi viimein vuonna 2002, seitsem\xc3\xa4n vuotta Fading Shades -albumista. Se oli Saksan listalla sijalla 8. Ensimm\xc3\xa4inen single Forever menestyi my\xc3\xb6s hyvin. Sen videolla, jonka ohjasi Thomas Job, esiintyi kypsempi, luonnollisen n\xc3\xa4k\xc3\xb6inen Sandra, jolla oli yh\xc3\xa4 lyhyet hiukset. Vaikka jotkut moittivat albumin cover-kappaleiden m\xc3\xa4\xc3\xa4r\xc3\xa4\xc3\xa4 (viisi: Motivation, Perfect Touch, Such a Shame, Freelove ja Silent Running), fanit vastaanottivat albumin hyvin. Toinen singlejulkaisu oli Talk Talk -cover Such a Shame. Kolmas single, Forgive me, julkaistiin vain radioille, mutta I close my eyes -singlen kaupallinen julkaisu sis\xc3\xa4lsi my\xc3\xb6s Forever-musiikkivideon. Michael suostutteli Sandran laulamaan Depeche Moden tuolloin varsin uuden laulun Freelove levylle._NEWLINE_Vuonna 2003 Sandra julkaisi kattavan DVD:n The Complete History. Se sis\xc3\xa4lt\xc3\xa4\xc3\xa4 kaikkien Sandran musiikkivideoiden lis\xc3\xa4ksi my\xc3\xb6s remasteroidut versiot kappaleista Andy Mein Freund ja Japan ist Weit sek\xc3\xa4 aineistoa Arabesquesta._NEWLINE_Sandra ei juurikaan esiintynyt seuraavina vuosina, kunnes vuonna 2006 sveitsil\xc3\xa4inen eurodancet\xc3\xa4hti DJ Bobo \xc3\xa4\xc3\xa4nitti Secrets of Love -kappaleen duettona h\xc3\xa4nen kanssaan. Kappale sijoittui viidenneksi Sveitsiss\xc3\xa4 ja kolmanneksitoista Saksassa. Lauluun kuvattiin musiikkivideo Disneylandissa Pariisissa. Sandra ja DJ Bobo ovat t\xc3\xa4h\xc3\xa4n menness\xc3\xa4 ainoat artistit, joille on annettu lupa kuvata Tuhkimon linnan sis\xc3\xa4ll\xc3\xa4. Sandra aloitti uudelleen esiintymisen ja palasi takaisin vanhaan pitk\xc3\xa4hiuksiseen tyyliins\xc3\xa4.\n_START_SECTION_\nReflections \xe2\x80\x93 The Reproduced Hits (2006)\n_START_PARAGRAPH_\nRanskan Virgin Music halusi, ett\xc3\xa4 Sandran suurimpien hittien lauluraidat l\xc3\xa4hetett\xc3\xa4isiin useille tuottajille ja remiksaajille. Sandra empi ensin, koska h\xc3\xa4n oli jo julkaissut remix-albumin vuonna 1999, eik\xc3\xa4 halunnut en\xc3\xa4\xc3\xa4 promotoida vanhoja kappaleitaan. Seuraava studioalbumi oli jo \xc3\xa4\xc3\xa4nitetty valmiiksi, ja Sandra halusi liikkua tyylillisesti uusille vesille. Kuitenkin viisi saksalaista tuotantoryhm\xc3\xa4\xc3\xa4 \xe2\x80\x93 Christian Geller, Schallbau, Felix Gauder, Matthias Menck, Ivo Moring ja Mirko \xe2\x80\x93 tekiv\xc3\xa4t uudet versiot kappaleista. Everlasting Love -kappaleen lauluosuudet jouduttiin \xc3\xa4\xc3\xa4nitt\xc3\xa4m\xc3\xa4\xc3\xa4n uudestaan alkuper\xc3\xa4isten lauluraitojen tuhouduttua Stock Aitken Waterman-tuotantoryhm\xc3\xa4n k\xc3\xa4siss\xc3\xa4 vuonna 1988. Kappaleesta tuli nyt voimakas balladi, ja se jaettiin saksalaisille radioasemille promosinglen\xc3\xa4. Albumi sijoittui kymmenen k\xc3\xa4rkeen useissa digitaalisissa musiikkikaupoissa, mutta silt\xc3\xa4 ei julkaistu yht\xc3\xa4\xc3\xa4n kaupallista single\xc3\xa4 eik\xc3\xa4 sit\xc3\xa4 juurikaan promotoitu. Puolan Virginin valitsema radiosingle Around my heart 2006 muodostui kuitenkin suureksi radiosuosikiksi maassa._NEWLINE_Ranskan Virgin Music, joka ei ollut tyytyv\xc3\xa4inen saksalaisryhmien versioihin, julkaisi oman versionsa Reflections-albumista vuonna 2007. Se sis\xc3\xa4lsi kolme uutta, ranskalaisten tekem\xc3\xa4\xc3\xa4 remixi\xc3\xa4, joista In the heat of the night 2007 julkaistiin digitaalisessa muodossa.\n_START_SECTION_\nThe Art Of Love (2007)\n_START_PARAGRAPH_\nKauan odotettu uusi studioalbumi, The art of love julkaistiin helmikuussa 2007. Se sijoittui heti kuudenneksitoista Saksan virallisella listalla. Ensimm\xc3\xa4ist\xc3\xa4 kertaa Michael Cretu ei ollut tuottanut Sandran albumia Enigma 6 -albumin tuottamisen vuoksi. Sandran manageri J\xc3\xbcrgen Thurnau tarjosi ensin tunnettuja brittituottajia albumin tuottajaksi, mutta lastensa vuoksi Sandra kielt\xc3\xa4ytyi. Lopulta sen tuotti kokonaisuudessaan Michaelin studioapuri Jens Gad. Sandra osallistui aktiivisesti s\xc3\xa4vellysty\xc3\xb6h\xc3\xb6n, ja sanoitti l\xc3\xa4hes kaikki albumin raidat itse. Sandra ja Gad ty\xc3\xb6skenteliv\xc3\xa4t studiossa \xc3\xb6isin. Aamulla Sandra palasi laittamaan aamiaista kaksosilleen, ja nukkui sitten kunnes n\xc3\xa4m\xc3\xa4 palasivat koulusta. Art of Love-albumilla my\xc3\xb6s Sandran ulkon\xc3\xa4k\xc3\xb6 on entist\xc3\xa4 seksikk\xc3\xa4\xc3\xa4mpi._NEWLINE_Ensimm\xc3\xa4inen single The Way I Am julkaistiin tammikuussa 2007, ja se sijoittui viidenneksikymmenenneksi Saksassa \xe2\x80\x93 ilman musiikkivideota ja l\xc3\xa4hes ilman mink\xc3\xa4\xc3\xa4nlaista promootiota. Toinen single What is it about me julkaistiin toukokuussa 2007. Fanit olivat iloisia singleill\xc3\xa4 olevista julkaisemattomista b-raidoista: kokonaan uusista kappaleista sek\xc3\xa4 espanjan- ja ranskankielisist\xc3\xa4 versioista._NEWLINE_Albumilla on my\xc3\xb6s duetto Love is the price DJ Bobon kanssa, ja Sandran kaksoset Nikita ja Sebastian laulavat kolmessa kappaleessa taustakuorossa._NEWLINE_Puolan EMI julkaisi kappaleen All You Zombies radioille, ja siit\xc3\xa4 on muodostunut Puolassa suuri hitti. Sandra paljasti haastattelussa, ett\xc3\xa4 Put your arms around me voisi olla seuraava albumilta julkaistava single. Fanit puolestaan ovat aloittaneet kampanjan All You Zombies -laulun puolesta, jota Saksan EMI ei halua julkaista singlen\xc3\xa4. _NEWLINE_Tuoreessa Radio Music Boxin haastattelussa Sandra my\xc3\xb6s paljasti, ett\xc3\xa4 seuraavan singlen b-raitana saatetaan julkaista kolmas DJ Bobon kanssa \xc3\xa4\xc3\xa4nitetty kappale.\n_START_SECTION_\nStay In Touch (2012)\n_START_PARAGRAPH_\nStay in Touch on Sandran kymmenes studioalbumi. Levy julkaistiin 26.10.2012. Levy on paluu 80-luvun tyyliseen poppiin, ja sit\xc3\xa4 voi tyylilt\xc3\xa4\xc3\xa4n verrata vuoden 1988 Into a Secret Land -levyyn. Levyn on tuottanut Blank & Jones.'